钦定古今图书集成/明伦汇编/人事典/第016卷 > 《本草纲目》 > 《嘲邵景萧嵩》〈景鼻高而嵩须多〉韦铿
## 钦定古今图书集成/明伦汇编/人事典/第016卷 > 《本草纲目》 > 《嘲邵景萧嵩》〈景鼻高而嵩须多〉韦铿

一双胡子著绯袍，一个须多一鼻高。相对厅前捺且
立，自惭身品世间毛。

“可怜好个刘文树”，髭须共颏颐别住。文树面孔不似
猢狲，猢狲面孔强似文树。

《拾遗记》：“庖牺须垂委地。”

《路史》：“黄帝有熊氏，修髯，生而神灵，鬐而能言。”

《晏子谏上篇》：“汤质晳而长，颜以髯；伊尹黑而短，蓬而
髯。”

《拾遗记》：“成王六年，燃丘之国献比翼鸟。其国使者经
途十五馀年，乃至洛邑。成王封泰山，禅社首，使发其
国之时，并童稚至京师，须皆白。及还至燃丘，容貌还
复少壮。”

《左传宣公二年》：“宋人以兵车百乘，文马百驷，以赎华
元于郑，半入华元，逃归宋城。华元为植巡功。城者讴
曰：睅其目，皤其腹，弃甲而复。于思于思，弃甲复来。”按
注：“睅出目。于思，多鬓之貌。”

《昭公七年》：楚子享公于新台，使长鬣者相按。注：“鬣，须
也。”按《疏》：“吴楚之人少须，故选长鬣者相礼也。”

十七年，吴伐楚，战于长岸，大败吴师，获其乘舟馀皇。
吴公子光请于其众曰：“丧先王之乘舟，岂唯光之罪，
众亦有焉。请藉取之，以救死。”众许之，使长鬣者三人。
〈长鬣者多髭须与吴人异形状诈为楚人〉潜伏于舟侧，曰：“我呼《馀皇》则对。”
师夜从之。三呼皆迭对，楚人从而杀之。楚师乱，吴人
大败之，取馀皇以归。

二十六年十一月癸酉，王入于成周。王子朝使告于
诸侯曰：“在定王六年，秦人降妖曰：‘周其有髭，王亦克
能修其职，诸侯服享，二世共职王室。其有间王位，诸
侯不图，而受其乱灾。至于灵王，生而有髭，王甚神圣，
无恶于诸侯，克终其世’。”

《庄子盗跖篇》：孔子往见盗跖，归到鲁东门外，适遇柳
下季。柳下季曰：“数日不见，车马有行色，得微往见跖
耶？”孔子曰：“然，吾所谓无病而自灸也。疾走料虎头，编
虎须，几不免虎口哉！”

班固《幽通赋注》：卫蒯瞆乱，子羔灭髭鬓，衣妇人衣，逃
得出，曰：“父子争国，吾谓其间乎？”

《吕氏春秋·恃君篇》：“豫让欲杀襄子，灭须去眉自刑，以
变其容。”

《孔丛子居卫篇》：“子思适齐，齐君之嬖臣美须眉立乎
侧，齐君指之而笑，且言曰：‘假貌可相易，寡人不惜此
之须眉于先生也’。子思曰：‘非所愿也。所愿者，唯君修
礼义，富百姓，而使伋得寄奴于君之境内，从繈负之
列，其荣多矣。若无此须鬣，非伋所病也。昔尧身修十
尺，眉乃八彩，实圣；舜身修八尺有奇，面颔无毛，亦圣’”；
禹、汤、文、武及周公，勤思劳体，或折臂望视，或秃骭背
偻，亦圣。不以须眉美鬣为称也。人之贤圣在德，岂在
貌乎？且吾祖无须眉，而天下王侯不以此损其敬。由
是言之，伋徒患德之不卲美也，不病毛鬓之不茂也。
《对魏王篇》：“子高见齐王曰：‘臣尝行临淄市，见屠商焉，
身修八尺，须髯如戟，面正红白，市之男女，未有敬之
者’”，无德故也。

《史记·吕不韦传》：“秦太后通吕不韦，不韦进嫪毐拔其
须眉为宦者。”

《高祖本纪》：“高祖美须髯。”

《汉书朱博传》：“博迁琅邪太守，右曹掾史皆移病卧，博
问其故，对言故事，二千石新到，辄遣吏存问致意，乃
敢起职。博奋髯抵几曰：‘观齐儿欲以此为俗耶！乃斥
罢诸病吏，白巾走出府门，郡中大惊《霍光传》：“光长七尺三寸，白晰，疏眉目，美须髯。”

《列仙传》：“丁次卿，汉顺帝时人，至娶妇家未见礼异。妇
出谒客，须髯郁然，其家谢之，次卿举手向妇，须髯即
去。”

《汉书王莽传》：“王常等共立圣公为帝，莽闻愈恐，欲外
示自安，乃染其须发，进所征天下淑女杜陵史氏女
为皇后。”

《后汉书温序传》：“序建武六年，迁护羌校尉，行部至襄
武，为隗嚣别将苟宇所拘劫。宇谓序曰：‘子若与我并
威同力，天下可图也’。序大怒，叱宇等。贼众欲杀之，宇
止之曰：‘此义士守节，可赐以剑’。序受剑，衔须于口，顾
左右曰：‘既为贼所迫杀，无令须污土’。遂伏剑而死。”
《岑彭传》：“建武八年，彭引兵从车驾破天水，与吴汉围
隗”嚣于西城，时公孙述将李育将兵救嚣，守上邽，帝
留盖延、耿弇围之，而车驾东归。敕《彭书》曰：“两城若下，
便可将兵南击蜀虏。人苦不知足，既平陇，复望蜀。每
一发兵，头须为白。”

《东观汉记》：“吴良为东平王所荐，诏曰：‘前见良，头须皎
然，衣冠甚伟，求贤助国，宰相之职。今以良为义郎’。”
《后汉书。朱隽传》：“自黄巾贼后，复有于氐根之徒，起山
谷间，其多髭者，号于氐根。”按注《左氏传》曰：“于思于思，
弃甲复来。”于思，多须之貌也。

《何进传》：“中常侍张让等斩进。袁绍遂勒兵捕宦者，无
少长皆杀之。或有无须而误死者，至自发露，然后得
免者，二千馀人。”

《续汉书》：“司马直字叔异，洁白美须髯，容貌俨然，乡闾
奉之如神。”

《魏志任城威王彰传》：“彰击乌桓，大破之，北方悉平。时
太祖在长安，召彰诣行在所。彰自代过邺，太子谓彰
曰：‘卿新有功，今西见上，宜勿自伐，应对常若不足者’。
彰到，如太子言，归功诸将，太祖喜，持彰须曰：‘黄须儿
竟大奇也’。”〈注〉《魏略》曰：太祖在汉中，而刘备栖于山头，
使刘封下挑战，太祖骂曰：“卖履舍儿长使假子拒汝
公乎？待呼我黄须来，令击之。”乃召彰，彰晨夜进道，西
到长安，而太祖已还，从汉中而归。彰须黄，故以呼之。
《华阳国志》：关羽闻马超来降，素非知，故书与诸葛亮，
问其人才。亮知羽忌，前答曰：“孟起黥彭之徒，一世之
杰，当与翼德”并驱争先，犹不如髯之绝伦也。羽省书
忻悦，以示宾客。羽美须髭，故亮称云“髯”也。

《献帝春秋》：张辽问吴降人曰：“向有紫髯将军，长上短
下，便马善射，是谁？”降人答曰：“是孙会稽也。”

《魏志张鲁传》〈注〉《魏略》曰：刘雄鸣诣太祖，太祖执其手，
谓之曰：“孤方入关，梦得一神人，即汝耶？”乃厚礼之，遣
令迎其部党。部党不欲降，遂劫以反。夏侯渊讨破之，
雄鸣复归降。太祖捉其须，曰：“老贼真得汝矣。”

《崔琰传》：琰声姿高畅，眉目疏朗，须长四尺，甚有威重，
朝士瞻望，而太祖亦敬惮焉。时有白琰怨谤者，罚为
徒隶，使人视之，辞色不挠。太祖令曰：“琰虽见刑，而通
宾客，门若市人，对宾客虬须直视，若有所瞋。”遂赐琰
死。

《蜀志周群传》：“蜀郡张裕亦晓占候，私语人曰：‘岁在庚
子，天下当易代，刘氏祚尽矣。主公得益州九年之后，
寅卯之间当失之。人密白其言。初，先主与刘璋会涪，
时裕为璋从事，侍坐，其人饶须，先主嘲之曰：‘昔吾居
涿县，特多毛姓，东西南北皆诸毛也’。涿令称曰：‘诸毛
绕涿居乎’？裕即答曰：‘昔有作上党潞长，迁为涿令。涿’’”
令者，去官还家，时人与书，欲署潞则失涿，欲署涿则
失潞，乃署曰：“潞涿君。”先主无须，故裕以此及之。先主
常衔其不逊，加忿其漏言，乃显裕谏争汉中不验，下
狱，将诛之。诸葛亮表请其罪，先主答曰：“芳兰生门，不
得不鉏。”裕遂弃市。

《魏志苏则传》：初，苏则及临淄侯植闻魏氏代汉，皆发
服悲哭。文帝闻植如此，而不闻则也。帝在洛阳，常从
容言曰：“吾应天受禅，而闻有哭者，何也？”则谓为见问，
须髯悉张，欲正论以对。侍中傅巽掐则曰：“不谓卿也。”
于是乃止。

《吴志朱桓传》：“桓领青州牧，诣建业治病，数月复还，权
自出祖送。”〈注〉桓奉觞曰：“臣当远去，愿一捋陛下须，无
所复恨。”权凭几前席，桓进前捋须曰：“臣今日真可谓
捋虎须也。”权大笑。

《独异志》：“魏建凌云阁，既成，匠人误钉其额。文帝乃令
车绳引上，韦诞题三字而下。顷刻之间，头须皓白。”
《世说》：“‘锺毓兄弟警悟过人，每有嘲语，未尝屈踬。闻安
陵能作调，试共视之’。于是与弟盛饰共载，从东至西
门，一女子笑曰：‘车中央殊高’。二锺都不觉。车后一门
生云：‘向已被嘲’。锺愕然。门生曰：‘中央高者两头羝’。”毓
兄弟多须，故以此调之。

《晋书羊祜传》：“祜卒时年五十八，帝素服哭之甚哀。是
日大寒，帝涕泪霑须鬓，皆为冰焉。”

《独异志》：“陆云有笑癖，尝谒司空张华，华多须，以袋盛

须长三尺馀，当心有赤毫毛三根，长三尺六寸。太原
王浑虚襟友之，命子济拜焉。”

刘聪以谗慝故，诛詹事曹光。光临刑，举止自若，谓刑
者曰：“取席敷之，无令土污吾须。”

《独异志》：“刘曜，字永明，须百茎，皆长五尺。”

《晋书石季龙载记》：“石闵率赵人诛诸胡羯，死者二十
馀万。屯聚四方者，所在承闵书诛之。”于时高鼻多须，
至有滥死者。

《王彪之传》：“彪之字叔武，年二十，须鬓皓白，时人谓之
王白须。”

《桓温传》：“温少与沛国刘惔善，惔尝称之曰：‘温眼如紫
石棱，须作猬毛磔，孙仲谋、晋宣王之流’。”

《世说》：王珣、郄超并有奇才，为大司马所眷拔珣为主
簿，超为记室参军。超为人多须，珣状短小。于时荆州
为之语曰：“髯参军，短主簿，能令公喜，能令公怒。”
郭璞洞林东中郎参军周稚琰封蚕蛾蛓虫，使璞射
之。璞曰：“射覆得此大落度，必是蚕蛾及毛蠹。”稚琰饶
须，故因以调之也。

《晋书桓伊传》：“时谢安女婿王国宝，专利无检行，安恶
其为人，每抑制之。及孝武末年，国宝谗谀之计，稍行
于主相之间，而嫌隙遂成。帝召伊饮䜩，安侍坐，伊抚
筝而歌怨诗曰：‘为君既不易，为臣良独难。忠信事不
显，乃有见疑患’。安泣下沾衿，乃越席而就之，捋其须
曰：‘使君于此不凡’。帝甚有愧色。”

邓粲《晋纪》：“浈阳令羊嗣，贪而不治，县功曹吏共逐嗣，
嗣饶须，乃以嗣内羊阑中。始兴太守尹虞闻大怒，手
剑功曹。”

《语林》：庾公道：“王尼子非唯事事胜人，布置须眉亦复
胜人，我辈皆出其辕下。”

俗说有人诣谢益寿云：“向在刘丹阳坐，见一客殊毛”，
谢曰：“正是我家阿瞻多须。”故云尔。

《广陵列士传》：“刘瑜字季节，举方正，对策高第，人呼为
长髯方正。”

《宋书王元谟传》：“孝武狎侮群臣，随其状貌，各有比类，
多须者谓之羊。”

《南史褚彦回传》：彦回历位尚书吏部郎。景和中，山阴
公主淫恣，窥见彦回，悦之以白帝。帝召彦回西上阁
宿十日。公主夜就之，备见逼迫，彦回整身而立，从夕
至晓，不为移志。公主谓曰：“君须髯如戟，何无丈夫意？”
彦回曰：“回虽不敏，何敢首为乱阶！”

《南齐书崔祖思传》：“祖思，宗人文仲，除黄门郎，领越骑
校尉，改封随县。尝献太祖缠须绳一枚，上为纳受。”
《柳世隆传》：“世隆行郢州事，沈攸之反，遣三万人为前
锋，刘攘兵次之。既至郢，攸之素失人情，叛者稍多。刘
攘兵射书与世隆请降，世隆开门纳之，攘兵烧营而
去，火起乃觉。攸之怒，衔须咀之。”

《三国典略》：“侯景使宋子仙执梁湘东王世子方诸，及
中抚军长史鲍泉、司马虞预于郢州。是日，子仙等至，
百姓奔告，方诸以五色杂彩编鲍泉白须对之双陆，
弗之信也。告者既众，方命阖门。县门未下，子仙已入，
方诸等共拜，而鲍泉遁于床下。子仙窥见泉素须间
彩，疑惮之。及被执，莫不惊笑。”

《魏书李元护传》：“元护美须髯，景明初为齐州刺史，妾
妓十馀，声色自纵，情欲既甚，支骨消削，髯长二尺，一
时落尽。”

《陈留王虔传》：虔子悦，外和内狠，恃宠骄矜。每谓所亲
王洛生之徒言曰：“一旦宫车晏驾，吾止避卫公，除此
谁在吾前？”卫王仪美髯，为内外所重悦，故云。

《北史李崇传》：崇从弟平，平子谐，谐子庶，生而天阉。崔
谌调之曰：“教弟种，须以锥遍刺作孔，插以马尾。”庶曰：
“先以此方回施贵族，蓻眉有效，然后树须。”世传谌门
有恶疾，以呼沲为墓田，故庶言及之，邢子才在傍大
笑。

五色线《续僧传》后魏佛《耶舍记》曰：觉明为人赤髭，
善解𣬉婆沙，时人号曰赤髭婆舍。既为罗什之师，亦
称大𣬉婆沙。
《北齐书·卢潜传》：“黄门郑子默奏言，潜从清河王南讨，
清河王令潜说梁将侯瑱，大纳赂遗，还不奏闻。显祖
杖潜一百，仍截其须。”

《许惇传》：惇迁殿中尚书，惇美须髯，下垂至带，省中号
为长鬣公。显祖尝因酒酣，握惇须髯称美，遂以刀截
之，唯留一握，惇惧，因不复敢长，时人又号为齐须公。
《三国典略》：周太子赟有失德，柱国王轨因内宴上寿，
捋武帝须曰：“可爱好，老公恨后嗣弱耳。”

《隋书梁士彦传》：士彦，周世迁晋州刺史，齐后主亲总
六军围之，独守孤城，慷慨自若。贼尽锐攻之，城堞皆
尽，乃令妻妾军民子女昼夜修城。帝率六军亦至，齐
师解围，士彦见帝，持帝须而泣曰：“臣几不见陛下。”帝
亦为之流涕。

《波斯国传》，“其王著金花冠，坐金师子座，傅金屑于须上以为饰。”

《文中子魏相》篇：子之韩城，自龙门关先济，贾琼、程元
后，关吏仇璋止之曰：“先济者为谁？吾视其须，垂至腰，
参如也，是必异人也。”

《唐书李𪟝传》：𪟝既忠力，帝谓可托大事。尝暴疾，毉曰：
“用须灰可治。”帝乃自翦须以和药。及愈，入谢，顿首流
血。帝曰：“吾为社稷计，何谢为！”𪟝性友爱，其姊病，尝自
为粥而燎其须。姊戒止，答曰：“姊多疾，而𪟝且老，虽欲
数进粥，尚几何？”

《房元龄传》：帝在翠微宫，以司农卿李纬为民部尚书。
会有自京师来者，帝曰：“元龄闻纬为尚书，谓何？”曰：“惟
称纬好，须无他语。”帝遽改太子詹事。

《酉阳杂俎》：“太宗虬须，尝戏张弓挂矢。”

《清异录》：“唐文皇虬须壮冠，人号髭圣。”

《云仙杂记》：“谢灵运美须，临刑施南海祇洹寺为维摩
诘须，寺中宝惜。中宗时，安乐公主五日斗百草，遣人
取之，仍剪弃其馀。”

《大唐新语》：元宗初即位，邵景、萧嵩、韦铿并以殿中昇
殿行事。既而景、嵩俱加朝散，铿独不霑。景、嵩二人多
须，对立于庭。铿嘲之曰：“一双胡子著绯袍，一个须多
一鼻高。相对厅前搽早立，自言身品世间毛。”举朝以
为欢笑。

《旧唐书李元谅传》：“元谅长大美须，勇敢多计。”

《唐书李光弼传》：“光弼母李有须数十，长五寸许，封韩
国太夫人。”

《珍珠船》李德裕好饵雄朱，有道士怀中出小玉象子
如拳许，曰：“可求勾漏莹者致象鼻下。象服其砂，复吐
出，方可饵。”又出一金象曰：“此是雌者，与玉为偶。”赞皇
一一服之，须鬓如漆。

《唐书路岩传》：“岩贬新州刺史，至江陵，免官，流儋州，籍
入其家。岩体貌伟丽，美须髯，至江陵，两夕皆白。”
《六帖》：“崔荛为陕虢观察使，俄为军吏所执，髡其髯鬓。
荛再拜祈免，乃得去。”

《酉阳杂俎》：海州司马韦敷曾往嘉兴，道遇释子希遁，
深于缮生之术，又能用日辰，可代药石。见敷镊白曰：
“贫道为公择日拔之。”经五六日，僧请镊其半，及生，色
若黳矣。凡三镊之，鬓不复变。座客有祈镊者，僧言取
时稍差别。后髭色果带绿，其妙如此。

扬州东陵圣母庙女道士康紫霞，自言少时梦中被
人录于一处，言天符令摄将军巡南岳，遂擐以金锁
甲，令骑道从千馀人马，蹀虚南去，须臾至，岳神拜迎
马前。梦中如有处分，岳中峰岭溪谷，无不历也。恍惚
而返，鸡鸣惊觉，自是生须数十根。

坚昆部落，非狼种，其先所生之窟在曲漫山北，自谓
上代有神与牸牛交于此窟。其人发黄，目绿，赤髭髯。
其髭髯俱黑者，汉将李陵及其兵众之裔也。

《南唐书周宗传》：宗事烈祖，为给使，恩顾日洽。一日，烈
祖临镜，理白须，太息曰：“功业成而吾老矣，奈何？”宗适
侍侧，悟微指，乃请如广陵，讽让皇以禅代事。

《南唐近事》：“烈祖辅吴之初，未逾强仕，元勋硕望，足以
镇时靖乱。然当时同立功如朱瑾、李德诚、朱延寿、刘
信、张崇、柴再同、周本、刘金、张宣、崔太初、刘威、韦建、王
绾等，皆握强兵，分守方面。由是朝廷用意牢笼，终以
跋扈为虑。上虽至仁长厚，犹以为非老成无以弹压，
遂服药变其髭鬓，一夕成霜。”洎历数有归让，皇内禅，
诸藩入觐，竟无异图。

《谈苑》：郭忠恕，宋太祖素闻其名，召入馆于内侍窦神
兴舍。忠恕先长髯而美，忽尽剃须，神兴惊问之，对曰：
“聊以效颦耳。”神兴怒白之，除国子主簿。

《清异录》：滑州贾宁性仁恕，赈饥救患，耆稚爱慕之。以
宁多髯，遂皆以“髯佛”呼之。

《宋史寇准传》：丁谓初出准门，至参政事，准甚谨。尝会
食中书，羹污准须，谓起徐拂之，准笑曰：“参政国之大
臣，乃为官长拂须邪？”谓甚愧之。由是倾构日深矣。
《吕夷简传》：夷简感风眩，诏拜司空，平章军国重事。疾
稍间，命数日一至中书裁决可否。夷简力辞，复降手
诏曰：“古谓髭可疗疾，今翦以赐卿。”

《青箱杂记》：李文定公迪美须髯，未御试，一夕忽梦被
人剃削俱尽，迪亦恶之。有解者曰：“秀才须作状元，缘
今岁省元是刘滋，今替滋矣，非状元而何？”是岁果第
一人。

《厚德录》：韩魏公帅定武时，夜作书，令一侍兵持烛于
旁。兵他顾，烛燃公须，公以袖麾之，而作书如故。少顷
回视，则已易其人矣。公恐主吏鞭卒，急呼曰：“勿易之。”
渠方解持烛，军中为之感服。

有《宋佳话》：丁晋公与杨文公游处宴集，必有诙谐之
语，复皆敏于应答。一日，台谏攻文公，因晚俟晋公之
门，方伏拜，晋公亟谓文公曰：“内翰拜时髭撆地。”文公
随声答曰：“相公坐处幕漫天。”盖杨美髭髯，而丁第方
盛设帷幕，因互相讥也。

《明道杂志》：欧阳文忠公应举时，常游京师浴室院，有一僧熟视公，公因问之曰：“吾师能相人乎？”僧曰：“然，足
下贵人也。然有二事耳：白于面当名满天下，须不掩
齿一生常遭人谤骂。”

《墨客挥犀》：荆公禹玉，熙宁中同在相府。一日同侍朝，
忽有虱自荆公襦领而上，直缘其须，上顾之笑，公不
自知也。朝退，禹玉指以告公，公命从者去之，禹玉曰：
“未可轻去，辄献一言，以颂虱之功。”公曰：“如何？”禹玉笑
而应曰：“屡游相须，曾经御览。”荆公亦为之解颐。
《老学庵笔记》：晏安恭为越州教授，张子韶为佥判，晏
美髯，人目之为晏胡。一日同赴郡集，晏最末至，张戏
之曰：“来何晏乎？”满坐皆笑。

问《奇类林》：蔡君谟美须髯。一日属清闲之燕，上顾问
曰：“卿髯甚美，长夜覆之于衾下乎？将寘之于外乎？”君
谟无以对。归舍，暮就寝，思圣语，以髯寘之，内外悉不
安。一夕不能寝。盖无心与有心异也。

《诚斋杂记》：子瞻有小妹，善词赋，敏慧多辨，其额广而
如凸，子瞻尝戏之曰：“莲步未移香阁下，梅籹先露画
屏前。”妺即应声曰：“欲叩齿牙无觅处”，忽闻毛里有声。
传以子瞻多须髯，遂亦戏答之。

《闻见后录》：秦少游在东坡坐中，或调其多髯者，少游
曰：“君子多乎哉？”东坡笑曰：“小人樊须也。”

拊掌录孙巨源内翰，从刘贡父求墨，而吏送达孙莘
老中丞，巨源以其求而未得，让刘，刘曰：“已尝送君矣。”
已而知莘老误留也。以其皆姓孙而为馆职，故吏辈
莫得而别焉。刘曰：“何不取其髯为别？”吏曰：“皆胡，而莫
能分也。”刘曰：“既是皆胡，何不以其身之大小为别？”吏
曰：“诺。”于是馆中以孙莘老为大胡孙学士，巨源为小
“胡孙学士。”

《宋史董敦逸传》：“敦逸，元祐六年为监察御史，言苏轼
昔为中书舍人，制诰中指斥先帝事，其弟辙相为表
里，以紊朝政。帝罢敦逸为湖州运判。绍圣初，轼、辙失
位，刘拯讼敦逸无罪。哲宗记其人曰：‘非前日白须御
史乎’？复除监察御史。”

《却扫编》：宣和中，王鼎为刑部尚书，年甫三十。时卢枢
密益、卢尚书法原俱为吏部侍郎，而并多髯，王嘲之
曰：“可怜吏部两胡卢，容貌威仪总不都。”卢尚书应声
曰：“若要少年并美貌，须还下部小尚书。”闻者以为快
可谈：沈括存中入翰苑，出塞垣为闻人。晚娶张氏，悍
虐，存中不能制，时被棰骂，捽须堕地，儿女号泣而拾
之，须上有血肉者，又相与号恸，张终不恕。

《梦溪笔谈》：供奉官陈允任衢州监酒务日，允已老，发
秃齿脱。有客候之，称“孙希龄衣服甚蓝缕，赠允药一
刀圭，令揩齿。允不甚信之，暇日因取揩上齿，数揩而
良久归家。家人见之，皆笑曰：‘何为以墨染须’？”允惊，以
鉴照之，上髯黑如漆矣。急去巾视童首之发已长数
寸，脱齿亦隐然有生者。予见允时年七十馀，上髯及
发尽黑，而下须如雪。

《墨客挥犀》：有一郎官，年六十馀，置媵妾数人。须已斑
白，令其妻妾互镊之。妻忌其少，恐为群妾所悦，乃去
其黑者。妾欲其少，乃去其白者。不逾月，颐颔遂空。
进士李居仁与郑辉为友，居仁年逾耳顺，须尽白，辉
少年轻侮，乃呼之为李公。居仁于是尽擿其须去之。
辉一日见居仁，阳惊曰：“数日不见而风彩顿异，何也？”
居仁整容喜曰：“如何？”曰：“昔日皤然一公，今日公然一
婆矣。”

彭渊材初见范文正公画像，惊喜再拜。前磬折称：“新
昌布衣彭几幸获拜谒。”既罢，熟视曰：“有奇德者必有
奇形。”乃引镜自照，又捋其须曰：“大略似之矣，但只无
耳毫数茎耳。年大当十相具足也。”

《癸辛杂识》：周益公日记云：“杨存中人号为髯阉，以其
多髯而善逢迎也。”《王梅溪集》载刘共甫云：“范伯达尝
目存中为髯阉，谓形则髯，其所为则阉也。”

《元史拜降传》：“拜降弱冠，美髯髭，仪表甚伟。至元十一
年，从阿术渡江，水陆遇敌，尝先登陷阵，勇冠一军。宋
平，以功授江浙省理问官。时事方草创，省臣有所建
白，及事有不可便宜自决，须奏闻者，以拜降善敷奏，
数令驰驿往咨于朝。及引见，世祖遥识之，曰：‘黑髯使
臣复来耶’。其见器重如此。”

《贾昔剌传》：“昔剌，燕之大兴人也，本姓贾氏，其父仕金
为庖人。昔剌体貌魁硕，有志于当世。岁甲申，因近臣
入见庄圣太后，遂从睿宗于和林，典司御膳，以其须
黄，赐名昔剌，俾氏族与蒙古人同，甚亲幸之。”

《许楫传》：“楫字公度，太原忻州人。幼从元裕学，年十五，
以儒生中词赋选，河东宣抚司又举楫贤良方正孝
廉。楫至京师，平章王文统命为中书省掾，以不任簿
书辞，改知印。丞相安童、左丞许衡深器重之。一日从
省臣立殿下，世祖见其美髯魁伟，问曰：‘汝秀才耶’。楫
顿首曰：‘臣学秀才耳，未敢自谓秀才也’。”帝善其对。
《耶律楚材传》：“帝呼楚材曰吾图撒合里。”而不名吾图
撒合里，盖国语长髯人也。

《辍耕录》：中书丞相史忠武王髭髯已白，一朝忽尽黑世皇见之，惊问曰：“史拔都，汝之髯何乃更黑邪？”对曰：
“臣用药染之故也。”上曰：“染之欲何如？”曰：“臣览镜见髭
髯白，窃伤年且暮，尽忠于陛下之日短矣，因染之使
元，而报效之心不异畴昔耳。”上大喜。人皆以王捷于
奏对，推此一事，则馀可知矣。汉人赐名拔都者，惟王
与太师《张献武王》及真定新军张万户耳。

《明外史蔡子英传》：“子英，元至正中进士，累官至行省
参政。元亡，从扩廓走定西。明兵克定西，扩廓军败，子
英亡入南山。太祖使人缯形求得之。子英为有司所
迹，械过洛阳，见汤和，长揖不拜。和怒，爇火焚其须，不
动。”

《菽园杂记》：正统间，工部侍郎王某出入太监王振之
门。某貌美而无须，善伺候振颜色，振甚眷之。一日问
某曰：“王侍郎，尔何无须？”某对云：“公无须，儿子岂敢有
须？”人传以为笑。

《枝山前》闻正统间有鸿胪王少卿者善宣，玉音洪亮
抑扬，殊耸观听，而其读奏之际，必多吃误。其貌美髯
而秃顶，朝士遂为诗以嘲之曰：“传制声无敌，宣章字
有讹。后边头发少，前面口须多。”有使回，问京师新事，
或诵此诗，问为谁，其人遽曰：“此王少卿也。”

《偃曝谈馀》：弘治初，随州应山县女子生髭，长二寸许。
见邸报：“郑阳一妇人美色，生须三缭约数十茎，长可
有数寸许，人目之为须娘”云。然宋有须妇人为女道
士，而唐李光弼之母军中指顾诸将，不敢仰视，有须
数十，长五寸许，封韩国夫人。则古已有此矣。

《香案牍》：“司马季主颜如少女，须三尺，黑如墨。”

《名公像记》：徐子仁公霖，广面长耳，美须髯，体貌伟异，
老而丰润，行步如飞，称曰“髯仙。”

《谢野全公承举》，美须髯，行九，称曰“髯九。”

贤奕，歙俗多贾，有士人父壮时贾秦陇间，去三十馀
载矣，独影堂画像存焉。一日父归，其子疑之，潜以画
像比拟无一肖。拒曰：“吾父像肥晰，今瘠黧；像寡须，今
髯多鬓皤，乃至冠裳履綦一何殊也。”母出亦曰：“嘻！果
远矣。”已而父与其母亟话畴昔及当时画史姓名绘
像颠末，乃惬然呵曰：“是吾夫也。”子于是乎礼其父焉。

《易经贲》六二，贲其须。按《程传》：“贲之道，饰于物者，不能
大变其质也，因其质而加饰耳，故取须义。须，随颐而
动者也，动止唯系于所附。”按《本义》“二附三而动，有贲
须之象。占者宜从上之阳刚而动也。”《大全》：汉上朱氏
曰：“毛在颐曰须，在口曰髭，在颊曰髯。三在上有颐体，
二在颐下须之象。二三刚柔相贲，贲其须也。”夫文不
虚生，须生于颐，血盛则烦滋，血衰则减耗，须所以贲
其颐也。

《诗经齐风》：“其人美且鬈。”按：注：“鬈，须鬓好貌。”

其人美且偲。按《注》“多须之貌。”

《春秋元命苞》“发，精散为须髯。”

《风俗通》：“不举生鬓须子”，说：人十四五乃当生鬓须，今
生而有，妨害父母也。谨按《周书》，灵王生而有髭，王甚
圣神，亦克修其职，诸侯服享二世，休和安在，其有害
乎？

《说文》：“须，面上毛也。”

髭，口上须也。

《博物志》：“胡粉、白石灰等，以水和之，涂鬓须不白。涂讫
著油，单裹令温暖，候欲燥未燥间洗之。汤不得著晚，
晚则多折，用暖汤洗讫，泽涂之。欲染，当热洗。鬓须，有
腻不著药。临染时，亦当拭须，燥温之。”

《续博物志》：“白须镊，去消蜡，点孔中，即生黑者。”

《癸辛杂识》：“医家之论人须眉发皆毛类，而所主五藏
各异，故老而须白。眉发不白者，藏气有所偏故也。大
率发属于心气，如火气，故上生；须属肾气，如水气，故
下生；眉属肝，故侧生。男子肾气外行，上为须，下为势，
故女子宦人，无势亦无须，而眉发无异男子，则知不
属肾也。”此沈存中所记如此。余老来每掀髯，则须或
易脱，每疑为肾气衰乏使然。今益知此说为信。
《太平清话》：岭南古无兔，工人剪须为笔，遂下令使一
户输八须。不能置者，辄责其值。见《岭表录异》。斯亦可
笑也。

《群碎录》：“孔子无须。”《孔丛子》：子思告齐君：“先君生无须
眉，天下王侯不以此损其敬。”今像多须，误。